Di alti Wettiger Mundart  wird fascht numme no vo de Iiheimische gschproche, wo meischt im alte Dorfteil läbet. Si ghört zum Aargauerdütsch wiis in de ehemolige Grafschaft Bade gschproche wird oder worde-n-isch, mit einige Bsunderheite. D Abwichig vo de Badener Mundart sind uffällig. Sait me z Bade nììd, denn u Wèèg (wi au z Brugg), so isch Wettige in dem Fall ehnder uf Züri orientiirt. Me sait nüüd, dänn u Wääg (wi au z Züri).[4]. Uf de andere Site sin di offnige Hochzungevokal i, u un ü, au z Wettige im Gägesatz zum Züritütsch scho so offe, un witer im Weschte isch des no me usprägt, dass Lüt, wo schpontan in de Mundart düent schriibe, hüfig es e, o un es ö bruuche.[5]